Perussuomalaisten puheenjohtaja Jussi Halla-aho ihmettelee valtionvarainministeri Petteri Orpon suunnitelmia Suomen pakolaiskiintiön nostamisesta.

Orpon mukaan kiintiötä pitäisi nostaa ja Suomeen pitäisi ottaa vuosittain 1 050 pakolaista. Viime vuonna Suomeen otettiin 750 kiintiöpakolaista.

– Suomi on ainoa pohjoismaa, jossa spontaanien turvapaikanhakijoiden määrä ei ole laskenut vuoden 2015 vyöryä edeltävälle tasolle. Suomi on ainoa pohjoismaa, joka osallistuu täysimittaisesti turvapaikanhakijoiden sisäisiin siirtoihin Italiasta ja Kreikasta.

– Muista pohjoismaista Tanska on lopettanut kiintiöpakolaisten vastaanottamisen kokonaan spontaanien tulijoiden suuren määrän vuoksi. Kuitenkin Tanskaan tuli sekä vuonna 2015 että sen jälkeen vähemmän spontaaneja hakijoita kuin Suomeen, Halla-aho muistuttaa.

Maahanmuuttopolitiikan täyskäännös?

Orpon mielestä pakolaiskiintiötä voidaan nostaa turvapaikanhakijoiden määrän laskettua vuoden 2015 lukemista. Tuolloin Suomeen saapui yli 30 000 turvapaikanhakijaa.

– Kun Suomeen ei tule enää hakeudu sellaisia määriä turvapaikanhakijoita, nyt meillä olisi mahdollisuus ottaa enemmän kiintiöpakolaisia. Määrä ei kuitenkaan ole huimaava. Minusta se olisi ele ja ihmisyyden puolesta tehty teko, Orpo puolusteli Ilta-Sanomien mukaan kokoomuksen tilaisuudessa.

Myös sisäministeri Paula Risikko on puhunut julkisuudessa pakolaiskiintiön nostamisesta, joten hallitus on ilmeisesti löysentämässä maahanmuuttopolitiikkaansa nyt, kun perussuomalaiset eivät ole enää mukana.

Suomessa löysin linja

Halla-aho huomauttaa, Suomi on myös ainoa pohjoismaa, joka myöntää kansainvälistä suojelua neljäksi vuodeksi kerrallaan.

– Jopa Ruotsi myöntää toissijaista suojelua vuodeksi kerrallaan. Lisäksi Suomi on ottanut käyttöön vähemmän EU-direktiivin sallimia perheenyhdistämisen ehtoja kuin muut pohjoismaat.

– Ei ole yllättävää, että myös viime vuonna 6 000 turvapaikkashoppailijaa käveli muiden pohjoismaiden läpi Suomeen, Halla-aho kirjoittaa Facebookissa ja toteaa hallituksen ”vastuullisen linjan näyttävän jatkuvan”.

SUOMEN UUTISET